Том_Хэнкс
Жүжигчний ажлын хажуугаар найруулагч, продюсерээр
1960-аад оны поп хамтлагийн амьдрал уран бүтээлийг харуулсан Та юу хийчих вэ нэртэй киноны зохиолыг бичиж найруулан 1996 онд дэлгэцнээ толилуулсан байна. Хэнкс өөрөө хамтлагийн хөгжмийн продюсерийн дүрийг бүтээсэн бөгөөд киноны үйл явдалд гардаг Плейтон продакшныг амьдрал дээрээ ч бий болгож чадсан нэгэн. Продюсер Гэри Гоцман хамтаар Плейтон продакшны үйл ажиллагааг одоо ч эрхэлж байгаа. ЭчБиӨү телевизийн Дэлхийгээс сар руу хүрсэн нь баримтат киноны зохиолыг бичиж, найруулахад хамтран оролцсон байдаг байна. Тус кино нь сансрын нисгэгч Нил Армстронгийн домогт нислэгийг харуулсан ба Эмми Авардсын шагнал авчээ. Стивен Спилбергийн найруулсан Нормандын бэхлэлтэнд амь өрсөн тэмцэж буй цэргүүдийн ээдрээт үйл явдлыг харуулсан Цэрэг Райныг аварсан нь хэмээх кинонд Хэнкс тоглож найруулагч нь хоёр дахь удаагаа Оскар хүртэж, Хэнкс Шилдэг эрэгтэй дүрийн номинацид нэр дэвшсэн билээ. 1998 онд Сиэтле дэх нойргүйдэл кинонд хамт тоглож байсан жүжигчин Мег Райны хамт Өөрт тань хаягласан захидал кинонд тоглов. 1999 онд Стивен Кингийн романаас сэдэвлэн бүтээсэн Ногоон бүс кинонд тоглосон бол тэр жилээ Тоглоомын түүх 2 цувралын шерифф Вүүдигийн дууг оруулсан юм. Түүний дараа жил Алтан бөмбөрцөгийн шагналын Шилдэг эрэгтэй дүрийн шагналыг Роберт Земекисийн найруулсан Орхигдсон хүн киноны эзгүй аралд амьдрагч FedEx-ийн системийн шинжээчийн дүрээрээ авав. 2001 онд ЭчБиӨү телевизийн Ах дүүсийн бүлэг'' цуврал киноны найруулагчдын баг болон продюсерийн багт ажилласан байна. Найруулагч Сэм Мендесийн найруулсан Америкийн гоо үзэсгэлэн киноны багахан дүрд 1999 онд тоглосон байна. 2002 онд Спилбергийн ээлжит нэгэн кинонд тоглох бололцоо бүрджээ. Жүжигчин Леонардо Ди Каприо бага Фрэнк Абагнелийн дүрийг, эсрэг дүрийг Хэнкс бүтээн тоглосон Чаддаг юм бол намайг бариарай хэмээх уг кино нь шилдэг бүтээл болсон юм. Тухайн онд Миний нүсэр Грек маягийн хурим кинонд эхнэр Рита Вилсонтойгоо хамт продюсерээр ажилласан бол зургадугаар сарын 12-нд Америкийн кино урлагийн хөгжилд үнэтэй хувь нэмэр оруулагч түүхэн хүмүүст Америкийн Кино Хүрээлэнгээс олгодог Лайф Эчивемент Авард шагналыг 45 насанд нь хүртээжээ. Үзэгчдэд ихэд үгүйлэгдсэн Хэнкс 2003, 2004 онд ах дүү Коенийнхний бүтээл Тоглоомын ноёд, Спилбергийн найруулсан Нисэх онгоцны буудал зэрэг кинонууд болон Сансрын аялал хүүхэлдэйн кинод дуу оруулсан юм. Хэнксийн тоглосон өндөр ашиг орлого олсон киноны жагсаалт 2006 онд нэгээр нэмэгдэж нээлтээ хийсэн юм. Дан Брауны романаас сэдэвлэсэн Да Винчигийн код кино нь 2006 оны гуравдугаар сарын 19-нд нээлтээ хийж 750 сая долларын орлого олжээ. Хэнксийн кинонд тоглосон, найруулсан, продюсерлэсэн зэрэг өөрийн биеэр биечлэн оролцсон ажлуудаас гадна алдарт Симпсоныхон хүүхэлдэйн цуврал ангид зориулан гаргасан Симпсоныхны кино нэртэй 2007 оны хүүхэлдэйн кинонд Хэнксийг хүүхэлдэйн баатрын дүр болгон хувирган оруулсан байдаг юм. 2007 онд Техасын сенат Чарли Вилсоны сонгуулийн компанит ажлын үйл явдлыг Майк Никольсийн найруулан тавьснаар харуулсан Чарли Вилсоны дайн хэмээх инээдмийн кинонд Хэнкс тоглож Алтан бөмбөрцөг шагналын номинацид нэр дэвшсэн байна. 2008 онд Агуу Бак Ховард кинонд эцгийн дүрийг Хэнкс, хүүгийн дүрийг Колин Хэнкс, илбэчний дүрийг Жон Малкович нар тус тус бүтээсэн байна. Энд Колин Хэнксийг онцлох хэрэгтэй. Колин Хэнкс бол Том Хэнксийн хүү бөгөөд жүжигчин, тэр дундаа аймшгийн хэд хэдэн кинонд тоглосон нэгэн юм. Да Винчигийн код киноны үргэлжлэл болох Сахиусан тэнгэрүүд ба Чөтгөрүүд кино 2009 оны гуравдугаар сарын 15-нд нээлтээ хийсэн ба түүний уг киноны Роберт Лэнгдоны дүрийг бүтээхэд авсан цалин 30-35 сая доллар дээр нэмэгдээд киноны олсон ашиг орлогын 10-15 хувийн нэмэгдэл олгогдсон гэдэг. Өөрөөр хэлбэл Хэнкс дэлхийн хамгийн өндөр цалинтай жүжигчин билээ.